作者：吴潜
词牌/韵律：沁园春

paragraphs: 二十年前，君王东顾，诏牧此州。
念昔时豪杰，犹难辟阖，如金老大，却更迟留。
四载相望，三春又半，邂逅劭农得纵游。
田畴事，是桑条正长，麦含初抽。
悠悠。
身世何求。
算七十迎头合罢休。
谩绕堤旌纛，牵连鹢棹，喧天鼓吹，断送龙舟。
翠巘层边，碧云堆处，一担担来天外愁。
如何好，且同斟绿醑，自课清讴。